کوئٹہ : صدر مملکت ڈاکٹر عارف علوی پارینے کہ بلوچستان خیسن تا گل زمین ءِ، و مخلوق خواری کش ءُ، داڑے کشاری پیدوار اٹی ودکی تون اوار اوار دیر انا کاختی نا مون ءِ توننگ ہم المی ءِ ہراڑکن خیالداری و گچین حکمت عملی نا ٹہیفنگ المی ءِ، بلوچستان اٹی کشت وکشار نا مون آ دننگ کن گرین ٹریکٹر پروگرام تون اوار ایلو برجاڈٹ آک پائیدار کشاری شونداری نا ضمانت ءُ۔ داخیال آتا درشانی ءِ او سے شنبے نادے آ داڑے ”بلوچستان گرین ٹریکٹر پروگرام“ نا بنائی دود آن تران کرسا کرے۔ داوخت آ گورنر بلوچستان سید ظہور احمد آغا، وزیراعلیٰ بلوچستان جام کمال خان، صوبائی وزیر کشت وکشار انجینئر زمرک خان اچکزئی ئسک ہم ساڑی ئسر۔ صدر مملکت پارے کہ بلوچستان قدرتی وسیلہ غاتیان شپ ءُ صوبہ اسے وخت اس کہ لائیو اسٹاک اٹی جم ملکی پیدوار اٹی اسہ بھلو حصہ دار ءِ۔ ساہدار توننگ و کشت و کشار پیغمبرآتا کسب ءِ و دا ہڑتوم آ کسب آک انسانی تاریخ تون وابستہ ءُ وخت اتون اوارا وار انسانی کچ ودا تو کشت وکشار نا مون آ دننگ و شونداری کن ہم پوسکن ءُ وڑوڈول مون آ بس و شونداری نا داچرجوئی وخت اتون برجاءِ ساڑی آ دور اٹی اسپرے ایریگیشن، واٹر چینل و ڈرپ ایریگیشن نا کمک اٹ پوسکن آ وڑوڈول آتے اٹ کشاری شونداری مننگ کیک اوپارے کہ ویتنام نا کوسٹل ایریا بلوچستان آن ہم چنک ءِ و بنائی وڑاٹ فشریز نا بشخ اٹی پاکستان و ویتنام نا ایکسپورٹ مسٹ آن چار سد ملین ڈالر ئسر ویتنام افزائش فشریز آ گچین حکمت عملی و یکسوئی اٹ کاریم کرے و اینو او تینا ایکسپورٹ ءِ مسہ سد ملین ڈالر آن 10بلین ڈالر اسکان درینے۔
(اے پی پی)
